Strande gesluit ná haai-aanval in PletArgieffoto bloot ter illustrasie. (Foto: Twitter) Strande in Plettenbergbaai in die Wes-Kaap is Dinsdagmiddag tydelik gesluit nadat ŉ man, vermoedelik van dié omgewing, in ŉ haai-aanval dood is. Die Nasionale Seereddingsinstituut (NSRI) is Dinsdag kort na 14:00 ontbied nadat ooggetuies ŉ haai-aanval op ŉ swemmer by Sanctuary-strand aan Robberg se kant van die Robberg 5-strand aangemeld het. Reddingswemmers en twee reddingsvaartuie is na die toneel gestuur waar die man agter die branders uitgehaal is. Sy liggaam is na die NSRI se reddingstasie in Plettenbergbaai geneem waar hy later dood verklaar is. ŉ NSRI-dokter, lede van die Wes-Kaapse nooddienste en die polisie is ook ontbied. Die NSRI het nie die aard van die man se beserings bekendgemaak nie. Dit is ook nie in dié stadium duidelik of die man geswem of branderplank gery het nie. Hy is vermoedelik ŉ plaaslike inwoner. Die Bitou- plaaslike munisipaliteit het die strande egter ná die voorval tydelik gesluit. Die NSRI en die munisipaliteit het ŉ beroep op alle swemmers, roeiers, seevaarders en skippers in Plettenbergbaai en die omliggende gebiede gedoen om uiters versigtig te wees.